Thomas Jensen (S), 2010-12-01:
Socialdemokraterne støttede ikke indførelsen af multimedieskatten, da regeringen og Dansk Folkeparti i foråret 2009 vedtog danmarkshistoriens skæveste og mest ulighedsskabende skattereform.
Sidenhen har vi i Skatteudvalget været vidner til en lang række henvendelser fra virksomheder, som er trætte af det administrative rod, som ordningen har pålagt dem.
Og med skatteministerens forsøg på at løse de problemer for virksomhederne har skatteministeren indført en ordning, hvor arbejdsgivere kan anmelde alle ansatte til betaling af multimedieskat, uanset om lønmodtagerne anvender multimedier derhjemme.
Med andre ord pålægges nogle borgere at betale skat af multimedier, som de ikke gør brug af derhjemme.
Det er et helt konkret problem med multimedieskatten, som skatteministeren burde løse.
Endelig åbner multimedieskatten op for luksusfryns og lukrative lønpakker til de højestlønnede, samtidig med at lønmodtagere, der blot har ét multimedie til rådighed derhjemme, pålægges akkurat den samme beskatning.
Det understreger, at regeringen og Dansk Folkeparti også i forbindelse med multimedieskatten har indrettet en skæv og ulighedsskabende beskatning helt i tråd med den øvrige del af rødvinsreformen.
Hvordan ser det her lovforslag så ud?
VKO går ind og halverer multimedieskatten for den ene ægtefælle i de husstande, hvor begge ægtefæller har arbejdsgiverbetalte multimedier til rådighed.
Og konkret udformes skatterabatten således, at det skattepligtige multimediebeløb reduceres med 25 pct. for begge ægtefæller, når begge ægtefæller beskattes.
Og initiativet indebærer et provenutab på 100 mio. kr. årligt.
Så er spørgsmålet jo i dag, om det her lovforslag retter op på nogle af de problemer, som jeg har nævnt der er ved multimedieskatten.
Retter det op på det administrative bøvl for virksomhederne og på skævheden ved multimedieskatten, og sikrer lovforslaget, at folk, der f.eks. kun har ét arbejdsgiverbetalt multimedie til rådighed derhjemme, slipper for multimedieskat?
Nej, desværre, nej til alle tre spørgsmål, alle tre problemer.
Virksomhederne skal fortsat sidde med en 20 siders vejledning for at administrere korrekt, og mon ikke det her lovforslag føjer et par ekstra sider til den vejledning?
Uligheden og skævheden ved multimedieskatten øges endnu mere, da lønmodtagere, der betaler topskat, får et større nedslag i multimedieskatten end folk, der ikke betaler topskat.
Og det helt barokke ved det her forslag er jo, at det skelner mellem folk, der er gift, og folk, der er samlevende.
Man skal nemlig være gift for at få nedsat sin multimedieskat.
Det forskelsbehandler ud fra samlivsform, og det stiller folk, der bor alene, dårligere end gifte par.
Og nej, med det her forslag slipper folk, der kun har rådighed over ét multimedie derhjemme, ikke billigere.
Det er f.eks. lærere og undervisere, som har en bærbar pc med hjem, det er håndværkere, SOSU-assistenter og politibetjente, der måske har en mobiltelefon med hjem; de skal alle fortsat betale multimedieskat, og skulle det ske, at de bor alene og ikke er gift, kan de i hvert fald være hundrede procent sikre på, at de ikke får nedslag i multimedieskatten.
Socialdemokraternes politik er sammen med SF, at vi i vores finanslovforslag har fremlagt en reform af multimedieskatten.
Og vi vil sørge for, at den her ordning bliver finansieret inden for rammerne af beskatning af personalegoder, hvorfor det foreslås, at alle aktieordninger gøres fuldt skattepligtige.
Og det skal lige i parentes bemærkes, at vores forslag skal være med til at sikre, at ægtefæller med hvert ét multimedie vil undgå multimediebeskatning.
På den måde mener vi at det her er en mere retfærdig indretning af en multimediebeskatning, og det vil være med til at sikre, at de folk, som kun har ét multimedie til rådighed, kan skabe en bedre balance mellem arbejdsliv og privatliv, nemlig ved at de ikke skal tænke på beskatning, når de står og overvejer, om de skal tage telefonen med hjem, eller de skal tage pc’en med hjem.
Så alt i alt kan Socialdemokraterne ikke støtte forslaget.